Diari Oficial de la Generalitat Valenciana


Sumari del DOGV 7460, del 06-02-2015 (2015/942)

RESOLUCIÓ de 27 de gener de 2015, de la Direcció General de Producció Agrària i Ramaderia, per la qual s'establixen les zones remotes a la Comunitat Valenciana i s'autoritza en elles el soterrament controlat dels cadàvers generats en les explotacions ramaderes.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7460

Data del DOGV
:   06-02-2015

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2015/942


Data del document
:   27-01-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Correcció d'errades

 Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 27 de gener de 2015, de la Direcció General de Producció Agrària i Ramaderia, per la qual s'establixen les zones remotes a la Comunitat Valenciana i s'autoritza en elles el soterrament controlat dels cadàvers generats en les explotacions ramaderes. [2015/942]  
El Reglament (CE) 1069/2009, del Parlament Europeu i del Consell, de 21 d'octubre de 2009, pel qual s'establixen les normes sanitàries aplicables als subproductes animals i els productes derivats no destinats al consum humà (SANDACH), regula les condicions en què ha de realitzar-se'n l'arreplega, el transport i l'eliminació.  
  
L'esmentat Reglament establix en l'article 19.1 excepcions al règim general d'eliminació dels subproductes d'origen animal, i en el seu apartat b) regula els SANDACH procedents de zones remotes, els quals podran ser eliminats per mitjà d'incineració, soterrament in situ, o altres mitjans, davall supervisió oficial, que previnga riscos per a la salut pública i la salut animal.  
El Reglament (UE) 142/2011, de la Comissió, de 25 de febrer de 2011, pel qual s'establixen les disposicions d'aplicació del Reglament (CE) 1069/2009, del Parlament Europeu i del Consell, abans mencionat, establix en l'article 15 les condicions en què haurà de dur-se a terme la incineració i el soterrament de subproductes animals en les zones remotes que es declaren.  
De la mateixa manera, en la legislació nacional es regulen per mitjà del Reial Decret 1528/2012, de 8 de novembre, les condicions d'aplicació de la normativa comunitària en matèria de subproductes d'origen animal no destinats al consum humà, en relació amb els subproductes generats en les explotacions ramaderes.  
D'acord amb el que establix el Reial Decret 1131/2010, de 10 de setembre, pel qual s'establixen els criteris per a l'establiment de les zones remotes als efectes d'eliminació de certs subproductes animals no destinats a consum humà generats en les explotacions ramaderes, s'ha realitzat un estudi basat en criteris objectius per a definir les zones remotes en esta comunitat autònoma.  
Per tot això, en virtut del que establix l'article 70 de la Llei 5/1983, de 30 de desembre, del Consell (modificada per la Llei 12/2007, de 20 de març), basant-se en les competències establides en el Decret 89/2014, de 13 de juny, del Consell, pel qual s'aprova el Reglament Orgànic i Funcional de la Presidència i de la Conselleria de Presidència i Agricultura, Pesca, Alimentació i Aigua, resolc:  
  
Primer  
Incloure en la categoria de zones remotes a la Comunitat Valenciana la relació de municipis especificats en l'annex I de la present resolució, en virtut del que indica el Reial Decret 1131/2010.  
  
Segon  
Autoritzar en les dites zones remotes el soterrament controlat in situ de cadàvers procedents d'explotacions ramaderes d'acord amb les condicions especificades en l'annex II de la present resolució.  
  
Tercer  
En cas d'incompliment del que disposa la present resolució, serà aplicable el règim d'infraccions i sancions establit en la Llei 8/2003, de 24 d'abril, de sanitat animal, en la Llei 42/2007, de 13 de desembre, del Patrimoni Natural i de la Biodiversitat, i en la Llei 6/2003, de 4 de març, de Ramaderia de la Comunitat Valenciana, sense perjuí de les responsabilitats civils, penals o d'un altre orde que puguen concórrer.  
  
  
Quart  
Comunicar al Ministeri d'Agricultura, Alimentació i Medi Ambient esta resolució, als efectes del seu trasllat a la Comissió Europea.  
  
Quint  
Contra esta resolució, que no posa fi a la via administrativa, es pot interposar recurs d'alçada davant del secretari autonòmic d'Agricultura, Pesca, Alimentació i Aigua, en el termini d'un mes comptador des de l'endemà de la seua publicació en el Diari Oficial de la Comunitat Valenciana, de conformitat amb allò que s'ha estipulat en els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999.  
  
Sext  
Esta resolució produirà efectes des del dia que es publique en el Diari Oficial de la Comunitat Valenciana.  
  
València, 27 de gener de 2015.- El director general de Producció Agrària i Ramaderia: José Miguel Ferrer Arranz.  
  
  
  
ANNEX I  
Zones remotes  
  
Es consideren com zones remotes els municipis següents:  
A la província de València:  
  
 - Comarca del Racó d'Ademús: Ademuz, Castielfabib, la Puebla de San Miguel, Vallanca, Casas Altas i Casas Bajas.  
- Comarca de la Vall d'Aiora: Jalance, Jarafuel i Zarra.  
  
Esta direcció general podrà anul·lar les zones remotes en casos excepcionals, com davant de l'aparició de determinats brots de malalties que aconsellen la retirada dels SANDACH, i inhabilitar el soterrament controlat de determinats cadàvers en les esmentades zones.  
  
  
  
ANNEX II  
Prescripcions tècniques per al soterrament de cadàvers procedents d'explotacions ramaderes en zones remotes  
  
El soterrament de cadàvers haurà de complir les condicions següents:  
1. Assegurar-se que la localització del soterrament estiga allunyada almenys 250 metres de qualsevol pou o brollador usat com a font d'aigua potable, i almenys 50 metres de qualsevol curs d'aigua, i evitar la contaminació de les capes freàtiques, o qualsevol dany al medi ambient, posant especial atenció que el soterrament no supose una alteració negativa dels espais naturals protegits, dels hàbitats i elements geomorfològics de protecció especial.  
2. La fossa on se soterren els cadàvers haurà de ser d'una profunditat que permeta cobrir-los de forma completa amb 1 metre de terra per a evitar l'accés d'animals o plagues.  
3. Abans de començar a cobrir els cadàvers, haurà d'aplicar-se una capa de calç viva de 2 cm en tota la superfície, per a posteriorment completar el tapament amb terra.  
4. Hauran de procedir d'explotacions qualificades i que complisquen la normativa vigent d'EET.  
5. Possibilitar les corresponents preses de mostres quan se sol·liciten per l'autoritat competent.  
6. Mantenir un registre en què s'indicaran els aspectes següents:  
a) Les dates dels soterraments.  
b) La seua localització exacta i,  
c) L'espècie i quantitat dels animals soterrats.  
Este registre es conservarà durant almenys 2 anys comptats a partir de l'última inscripció, i estarà a disposició permanent de l'autoritat competent de control per a la seua supervisió.